जीत की लय बरकरार रखना चाहेगा डेयर डेविल्स  
आईपीएल के अंतर्गत खेले जाने वाले लीग मुकाबले में डेक्कन चार्जर्स के खिलाफ दिल्ली डेयर डेविल्स की टीम जीत की लय को बरकरार रखने के इरादे से उतरेगी।
इंडियन प्रीमियर लीग (आईपीएल) के चौथे संस्करण के अंतर्गत मंगलवार को फिरोजशाह कोटला स्टेडियम में खेले जाने वाले लीग मुकाबले में डेक्कन चार्जर्स के खिलाफ दिल्ली डेयर डेविल्स की टीम जीत की लय को बरकरार रखने के इरादे से उतरेगी।  रविवार को खेले गए मुकाबले में डेयर डेविल्स ने आईपीएल-4 की नई नवेली टीम पुणे वॉरियर्स को तीन विकेट से हराकर इस प्रतियोगिता में पहली जीत दर्ज की थी। इससे पहले, डेयर डेविल्स ने दो मुकाबले खेले थे और दोनों में उसे हार का मुंह देखना पड़ा था।  पहले मुकाबले में डेयर डेविल्स को उसी के घरेलू मैदान पर मुम्बई इंडियंस ने आठ विकेट से पराजित किया था वहीं दूसरे मुकाबले में उसे राजस्थान रॉयल्स ने छह विकेट से हराया था।   डेयर डेविल्स की ओर से विस्फोटक सलामी बल्लेबाज डेविड वार्नर और वीरेंद्र सहवाग ने अपने शानदार फॉर्म में आने के संकेत दे दिए हैं वहीं मध्यक्रम में हरफनमौला वेणुगोपाल राव, एरॉन फिंच, नमन ओझा और मैथ्यू वेड जैसे धुरंधर बल्लेबाज हैं जो अपनी बल्लेबाजी से कभी भी मैच का रुख मोड़ सकते हैं।  कप्तान सहवाग के लिए इरफान पठान और उमेश यादव का फॉर्म चिंता का विषय बना हुआ है हालांकि इसके अलावा दिल्ली के पास तेज गेंदबाजी में अजित आगरकर, एंड्रयू मैक्डोनाल्ड और वरुण एरॉन विकल्प के रूप में मौजूद रहेंगे।  अपने घरेलू मैदान पर डेयर डेविल्स को विपक्षी टीम से सावधान रहना होगा क्योंकि डेयर डेविल्स को इसी मैदान पर मुम्बई इंडियंस ने पहले मुकाबले में मात दी थी।  दूसरी ओर, डेक्कन चाजर्स ने अब तक चार मुकाबले खेले हैं और उसे एक में जीत हासिल हुई है जबकि तीन मुकाबलों में उसे मात खानी पड़ी है।  ऐसे में चार्जर्स की एक और हार उसकी आगे की राह में रोड़ा बन सकता है इसलिए कप्तान कुमार संगकारा इस मुकाबले को जीतने के लिए एड़ी चोटी का जोर लगाते हुए नजर आएंगे।  चार्जर्स को पहले मुकाबले में राजस्थान रॉयल्स ने आठ विकेट से शिकस्त दी थी वहीं दूसरे मुकाबले में उसे कोलकाता नाइट राइडर्स ने नौ विकेट से हराया था जबकि तीसरे मुकाबले में उसने रॉयल चैलेंजर्स बैंगलोर को 33 रनों से पराजित किया था वहीं चौथे मुकाबले में चार्जर्स को किंग्स इलेवन पंजाब ने आठ विकेट से पटखनी दी थी।  टीम को तेज शुरुआत दिलाने की जिम्मेदारी सनी सोहल और शिखर धवन पर होगी वहीं मध्यक्रम में खुद संगकारा, ज्यां पॉल ड्यूमिनी, भरत चिपली और डेनिएल क्रिस्टियन टीम को मजूबती देंगे।  तेज गेंदबाजी में डेल स्टेन, इशांत शर्मा और मनप्रीत गोनी के रूप में अच्छे विकल्प हैं जबकि  स्पिन की जिम्मेदारी अमित मिश्रा निभाएंगे।